Beszámoló a BHRG Alapítvány 2018. évi munkájáról

A BHRG Alapítvány 1993 óta korai fejlődési eltérések felismerésével és kezelésével foglalkozik.

III. kerületi központjainkban a 2018-as évben több, mint 650 koraszülött, megkésett beszéd- és mozgásfejlődésű, hiperaktív, autista, figyelemzavaros és iskola éretlen gyermek kapott egyéni és csoportos fejlesztést, így a BHRG modellhez tartozó terápiák 1986 óta több mint 15. 000 családnak segítettek abban, hogy gyermekük állapota javuljon, tünetmentessé váljon.

A 2018-as évre az önkormányzattal kötött együttműködési megállapodás keretében vállaltuk III. kerületi gyermekek vizsgálatát, és terápiás ellátását. A gyermekek védőnők, bölcsődék és óvodák választása alapján érkeztek hozzánk. A gyermekek felmérésére a Longitudinális Komplex Vizsgálatot, mint diagnosztikai módszert alkalmaztuk, mely az egyes életkorokban elvárható mozgásos, kognitív, nyelvi teljesítményt, valamint az idegrendszer érettségét elemzi 280 megfigyelési szempont alapján. Az egyenként 90 – 120 perces vizsgálatot követően szakszerű helyzetértékelést kaptak a szülők, valamint iránymutatást a fejlesztések típusára vonatkozóan. Összesen nyolc gyermek érkezett hozzánk, életkoruk 3 és 7 év közötti (2 fő 3 éves, 1 fő 4 éves, 3 fő 6 éves, 1 fő 7 éves); egy gyermek nem jelent meg az előre egyeztetett vizsgálati időpontban. A 7 főből hat gyermeket - állapotvizsgálatának eredménye alapján - egyéni fejlesztésbe vontak a kollégák, ők eddig összesen 57 alkalommal jöttek az Alapítvány központjába 30/45/60/90 perces egyéni foglalkozásra; egy gyermeknek csoportos terápiát javasoltunk, ő eddig 13 alkalommal vett részt fejlesztésen.

Az egyéni terápiás alkalmakon a szülők koterapeutaként kapcsolódnak be a fejlesztési folyamatba, amivel egyben szülői kompetenciájuk is fejlődik. A terápia otthonra adott, a szülővel megtanított feladatsora tervezett, a gyermekkel töltött időben strukturált részt jelent, ami ennél fogva indirekt családépítő jellegű. Azok a családok, akik eltérően fejlődő gyermeket nevelnek, a társadalmi megítélésben kevesebb negatív visszajelzést kapnak, összehasonlítva azokkal, akik súlyosabban sérült gyermekkel élnek. Ezeknek a szülőknek a pszichés támogatása, a személyes tanácsadásuk a terápiás folyamat része, problémaorientált, empatikus kollégáink folyamatos kapcsolatban állnak a családokkal.

Az önkormányzat oktatási és kulturális osztályának munkatársaival egyeztetve továbbképzési programot is kialakítottunk, melybe védőnőket, bölcsődei kisgyermeknevelőket, óvónőket vontunk be.

A programot két szinten valósítottuk meg: plenáris előadás keretében az Óbudai Kulturális Központ színháztermében a BHRG Alapítvány vezetője (gyógypedagógus, TSMT, HRG terapeuta) az idegrendszeri éretlenség jelentőségéről és az autizmusról beszélt a több, mint száz résztvevő számára.

Az előadás célja a résztvevő kollégák ismereteinek bővítése, szemléletük formálása volt.

Az előadáson elhangzott ismeretekre építve kerültek megrendezésre az egyenként 90 perces szupervíziós csoportok 8 alkalommal, ahol kiscsoportos formában (10-15 fő) „anonim módon” beszélhették meg a mindennapi gyakorlatban felmerülő bizonytalanságokat az eltérően fejlődő gyermekek vonatkozásában a védőnők, óvónők, kisgyermekgondozók a szupervizorral, és kaphattak szakmai tanácsokat, elméleti megerősítést. Az oktatási forma hatékonyan működött, a csoportok általában a kijelölt időn túl is együtt maradtak, hogy az újabb és újabb felmerülő kérdésre választ kaphassanak a szekértőtől.

Az együttműködési megállapodás keretein belül, és azon túl is a BHRG Alapítvány működésének egyik kiemelt célja hatékony szakmai együttműködési rendszerek kialakítása a gyermekek ellátásában közreműködő szakemberekkel országos szinten, és különös tekintettel a III. kerületi kollégákkal. Ezt a folyamatot 2018-ban Az eltérő fejlődés tünetei és a mozgásterápiák jelentősége címmel Miskolcon saját szervezésű konferencia keretében erősítettük meg, melyen több, mint száz résztvevő hallgathatta a legismertebb magyarországi mozgásterápiák bemutatkozását, és az atipikus fejlődés jelentőségét különböző szakterületek képviselőinek előadásában.

A 2018-as évben intenzív fejlesztő nyári táborokat valósítottunk meg 90 gyermek részére, akik szárazföldi és vízi terápiás órákon ügyesedhettek. A gyermekek folyamatos szakmai irányítással próbálták ki saját lehetőségeiket, és kaptak megfelelő megsegítést mozgásuk pontosításában, viselkedésük szabályozásában, okosságuk fejlesztésében.

Társadalmunk tagjainak közösségi beilleszkedése, és ezáltal munkaerőpiaci beválása alapvetően függ attól, hogy milyen biológiai, pszichés, anyagi és szociális háttérrel rendelkeznek.

A BHRG Alapítvány a gyerekek viselkedésének pontosabb értelmezésével, hatékony terápia biztosításával, szükség esetén a megfelelő szakemberhez irányításával tud a családoknak segíteni, és a társadalmi folyamatok pozitív irányú elmozdításában részt venni.

Beszerzések: a 2018-as évben a kiadások minimalizálása volt az elsődleges célunk, az adó 1 %-os támogatásokból származó összeget elhasználódott tornatermi eszközök cseréjére fordítottuk.